12. ฐานะการเงินและผลการดำเนินงาน

งบการเงิน

รายงานการสอบบัญชี

สรุปรายงานการตรวจสอบบัญชีในระยะ 3 ปี ที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข

รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทเป็นผู้รับผิดชอบต่องบการเงินของบริษัท โอซีซี จำกัด (มหาชน)
และสารสนเทศทางการเงินที่ปรากฏในรายงานประจำปี
งบการเงินดังกล่าวได้จัดทำขึ้นตามมาตรฐานการบัญชีที่รับรองทั่วไปในประเทศไทยโดยได้มีการพิจารณาเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
ใช้ดุลยพินิจอย่างระมัดระวัง และประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการบริษัทได้แต่งตั้งคณะกรรมการตรวจสอบ
ซึ่งประกอบด้วยกรรมการที่มีคุณสมบัติเป็นกรรมการอิสระมีความรู้ ความเข้าใจในด้านการบัญชี
การเงิน และบริหารธุรกิจเป็นอย่างดี
ให้กำกับดูแลงบการเงินและประเมินระบบการควบคุมภายในให้มีประสิทธิผล
เพื่อให้มั่นใจได้ว่ามีการบันทึกทางบัญชีถูกต้อง ครบถ้วนอย่างเพียงพอ ทันเวลา
และป้องกันไม่ให้เกิดการทุจริตหรือการดำเนินการที่ผิดปกติ
ซึ่งความเห็นของคณะกรรมการตรวจสอบปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการบริษัทมีความเห็นว่าระบบการควบคุมภายในของบริษัท
สามารถสร้างความเชื่อมั่นได้ว่างบการเงินของบริษัท ณ วันที่ 31 ธันวาคม 2550
ได้แสดงฐานะการเงิน ผลการดำเนินงาน และกระแสเงินสด
โดยถูกต้องตามสาระสำคัญของหลักการบัญชีที่รับรองทั่วไป

นายประจักษ์ อัสสันตชัย นางกาญจนา สายสิริพร

ประธานกรรมการ กรรมการผู้จัดการ

ตารางสรุปงบการเงิน (หน่วย 1:1000 บาท)

  -----------------------------------------------------------------------------------------------
  รายการ                        2550                  2549                  2548        
  ----------------------------- ----------- --------- ----------- --------- ----------- ---------
  รายได้จากการขาย                1,082,747   100.00%   1,178,383   100.00%   1,163,541   100.00%

  หัก ต้นทุนขาย                    533,625     49.28%    581,192     49.32%    595,574     51.19%

  กำไรขั้นต้น                      549,122     50.72%    597,191     50.68%    567,967     48.81%

  หัก ค่าใช้จ่ายในการขายและบริหาร    493,867     45.61%    508,787     43.18%    489,528     42.07%

  กำไรจากการดำเนินงาน            55,255      5.10%     88,404      7.50%     78,439      6.74%

  บวก รายได้อื่น                   12,640                12,331                24,523      

  กำไรก่อนดอกเบี้ยจ่ายและภาษีเงินได้   67,895      6.27%     100,735     8.55%     102,962     8.85%

  หัก ดอกเบี้ยจ่าย                  17          0.00%     442         0.04%     2,193       0.19%

  กำไรก่อนภาษีเงินได้               67,878      6.27%     100,293     8.51%     100,769     8.66%

  หัก ภาษีเงินได้                   21,454      1.98%     24,228      2.06%     23,488      2.02%

  กำไร (ขาดทุน) สุทธิ              46,424      4.29%     76,065      6.46%     77,281      6.64%

  รายการ                        2550                  2549                  2548        

  รายได้รวม                      1,095,387   100.00%   1,190,714   100.00%   1,188,064   100.00%

  ค่าใช้จ่ายรวม                    1,027,492   93.80%    1,089,979   91.54%    1,085,102   91.33%

  กำไรก่อนดอกเบี้ยจ่ายและภาษีเงินได้   67,895      6.20%     100,735     8.46%     102,962     8.67%

  หัก ดอกเบี้ยจ่าย                  17          0.00%     442         0.04%     2,193       0.18%

  หัก ภาษีเงินได้                   21,454      1.96%     24,228      2.03%     23,488      1.98%

  กำไรสุทธิ                       46,424      4.24%     76,065      6.39%     77,281      6.50%
  -----------------------------------------------------------------------------------------------

อัตราส่วนทางการเงินที่สำคัญ

  ----------------------------------------------------------------------------------
                                      2550             2549           2548     
  ----------------------------------- ---------- ----- -------- ----- -------- -----
  อัตราส่วนสภาพคล่อง (LIQUIDITY RATIO)                                            

  อัตราส่วนสภาพคล่อง                     2.79       เท่า   2.32     เท่า   1.95     เท่า

  อัตราส่วนสภาพคล่องหมุนเร็ว               1.68       เท่า   1.26     เท่า   1.13     เท่า

  อัตราส่วนสภาพคล่องกระแสเงินสด           0.58       เท่า   0.28     เท่า   0.45     เท่า

  อัตราส่วนหมุนเวียนลูกหนี้การค้า             4.80       เท่า   4.85     เท่า   4.98     เท่า

  ระยะเวลาเก็บหนี้เฉลี่ย                   75         วัน    74       วัน    72       วัน

  อัตราส่วนหมุนเวียนสินค้าคงเหลือ            3.11       เท่า   3.47     เท่า   3.68     เท่า

  ระยะเวลาขายสินค้าเฉลี่ย                 116        วัน    104      วัน    98       วัน

  อัตราส่วนหมุนเวียนเจ้าหนี้                 4.95       เท่า   4.62     เท่า   4.84     เท่า

  ระยะเวลาชำระหนี้                      73         วัน    78       วัน    74       วัน

  Cash Cycle                          118        วัน    100      วัน    96       วัน

  อัตราส่วนแสดงความสามารถในการหากำไร                                             
  (PROFITABILITY RATIO)                                                        

  อัตรากำไรขั้นต้น                        50.72      %     50.68    %     48.81    %

  อัตรากำไรจากการดำเนินงาน              5.10       %     7.50     %     6.74     %

  อัตรากำไรอื่น                          1.15       %     1.04     %     2.06     %

  อัตราส่วนเงินสดต่อการทำกำไร             181.26     %     62.10    %     133.90   %

  อัตรากำไรสุทธิ                         4.24       %     6.39     %     6.50     %

  อัตราผลตอบแทนผู้ถือหุ้น                   10.40      %     18.14    %     20.80    %

  อัตราส่วนแสดงประสิทธิภาพในการดำเนินงาน                                            
  (EFFICIENCY RATIO)                                                           

  อัตราผลตอบแทนจากสินทรัพย์               7.38       %     12.17    %     12.49    %

  อัตราผลตอบแทนจากสินทรัพย์ถาวร           71.00      %     105.99   %     95.75    %

  อัตราการหมุนของสินทรัพย์                 1.74       เท่า   1.91     เท่า   1.92     เท่า

  อัตราส่วนวิเคราะห์นโยบายทางการเงิน                                                
  (FINANCIAL RATIO)                                                            

  อัตราส่วนหนี้สินต่อส่วนของผู้ถือหุ้น            0.37       เท่า   0.45     เท่า   0.53     เท่า

  อัตราส่วนความสามารถชำระดอกเบี้ย         3,883.04   เท่า   227.85   เท่า   46.95    เท่า

  อัตราส่วนความสามารถชำระภาระผูกพัน       3.76       เท่า   0.84     เท่า   1.01     เท่า

  อัตราการจ่ายเงินปันผล                                    43.38    %     42.70    %
  ----------------------------------------------------------------------------------

คำอธิบายและการวิเคราะห์ฐานะการเงินและผลการดำเนินงาน

1.  ผลการปฏิบัติตามแผนดำเนินธุรกิจ

บริษัทไม่ได้เปิดเผยเป้าหมายการดำเนินธุรกิจในระยะเวลา 3-5
ปีข้างหน้าไว้กับผู้ถือหุ้นหรือบุคคลภายนอกทั่วไป ส่วนภาพรวมผลการดำเนินงานในปี 2550
ที่ผ่านมาต่ำกว่าเป้าหมายเล็กน้อย เนื่องจากได้รับผลกระทบจากปัจจัยภายนอกมากมาย

2.  ผลการดำเนินงาน

    1.  ภาพรวมของผลการดำเนินงานที่ผ่านมา

ในปี 2550 บริษัทมีรายได้รวม 1,095.39 ล้านบาท เปรียบเทียบกับปีก่อนลดลง 95.33 ล้านบาท
คิดเป็นอัตราส่วนลดลง 8.01% มีค่าใช้จ่ายรวมทั้งสิ้น 1,027.51 ล้านบาท ลดลงจากปีก่อน 62.91
ล้านบาท คิดเป็นอัตราส่วนลดลง 5.77% และมีกำไรสุทธิหลังจากหักภาษีเงินได้นิติบุคคลแล้ว 46.42
ล้านบาท เปรียบเทียบกับปีก่อนลดลง 29.64 ล้านบาท คิดเป็นอัตราส่วนลดลง 38.97%

ในรอบปีที่ผ่านมา เศรษฐกิจไทยเผชิญกับสภาวะการชะลอตัวของอุปสงค์ภายในประเทศ
โดยมีปัจจัยทางการเมืองที่มีอิทธิพลต่อความเชื่อมั่นกับนักลงทุนในประเทศและต่างประเทศ
ถึงแม้จะมีรัฐบาลชั่วคราวเป็นผู้บริหารประเทศก็ตามแต่ก็ยังขาดความชัดเจน
ขาดมาตรการกระตุ้นเศรษฐกิจที่เป็นรูปธรรม
นักลงทุนจึงต่างลดระดับการลงทุนเพื่อลดความเสี่ยงภัยทางธุรกิจรอบด้าน
อุปสงค์ของภาคเอกชนจึงทรุดตัวลงเรื่อยมา ทั้งการลงทุนที่ต้องหยุดชะงัก
การบริโภคและการใช้จ่ายปรับตัวลงอย่างต่อเนื่อง

ส่วนการใช้จ่ายของภาครัฐก็ไม่ได้มีส่วนช่วยในการกระตุ้นเศรษฐกิจมากนัก
ไม่มีนโยบายการลงทุนขนาดใหญ่ที่จะมีเม็ดเงินหมุนเวียนสู่ในระบบรากหญ้า
ในขณะที่หนี้สินภาคครัวเรือนยังคงอยู่ในระดับค่อนข้างสูง จึงมีผลกระทบต่อการใช้จ่ายในด้านต่างๆ
ซึ่งล้วนแล้วแต่มีผลต่อการขยายตัวทางเศรษฐกิจภายในประเทศ
และมีผลกระทบในแง่ลบต่อการประกอบกิจการของภาคธุรกิจไม่ว่าจะโดยทางตรงหรือทางอ้อมอย่างหลีกเลี่ยงไม่ได้

จากสภาวะเศรษฐกิจที่มีความไม่แน่นอนค่อนข้างสูง ผู้บริโภคต่างขาดความเชื่อมั่น
จึงได้ชะลอการซื้อสินค้าลง โดยเลือกซื้อสินค้าเท่าที่จำเป็นและบริโภคในปริมาณที่จำกัด
ถึงแม้ว่าบริษัทจะใช้เครื่องมือส่งเสริมการตลาดในหลากหลายรูปแบบเพื่อกระตุ้นกำลังซื้อแล้วก็ตาม
ก็ยังไม่สามารถเพิ่มยอดขายให้มีการเติบโตได้ซึ่งคู่แข่งขันหลายรายต่างก็ประสบกับปัญหากำลังซื้อหดตัวเช่นเดียวกัน

นอกจากอุปสรรคที่ได้กล่าวถึงแล้วนี้ ยังมีปัจจัยอื่นที่มีผลต่อการดำเนินงานที่ผ่านมา
ทั้งในแง่บวกและแง่ลบ อาทิ

1.  สถานการณ์ที่มีผลกระทบต่อความเชื่อมั่นของผู้บริโภค
    นับตั้งแต่เหตุการณ์ลอบวางระเบิดพร้อมกันหลายจุดในกรุงเทพเมื่อสิ้นปี 2549
    ซึ่งสร้างความหวาดกลัวแก่ผู้บริโภคเป็นอย่างมาก ปัญหาภัยแล้งและน้ำท่วม
    ปัญหาความไม่สงบใน 3 จังหวัดชายแดนภาคใต้
    ราคาน้ำมันสำเร็จรูปที่ปรับตัวสูงขึ้นเป็นประวัติการณ์
    สิ่งเหล่านี้ล้วนแล้วแต่มีผลกระทบต่อความเชื่อมั่นของผู้บริโภคไม่ว่าจะโดยทางตรงหรือทางอ้อม
    และส่งผลต่อไปถึงผู้ประกอบการอย่างหลีกเลี่ยงไม่ได้

2.  จากสภาพตลาดที่ค่อนข้างซบเซาบีบบังคับให้เกิดการแข่งขันที่เพิ่มความรุนแรงทวีสูงขึ้นมาก
    ผู้ประกอบการทุกรายต่างทุ่มใช้กลยุทธ์ที่หลากหลายทั้งด้านการขายและการตลาดออกมาช่วงชิงผู้บริโภคเพื่อรักษาส่วนแบ่งการตลาดของตน
    ในขณะที่ต้นทุนของการดำเนินงานกลับถีบตัวเพิ่มสูงขึ้นตามภาวะเงินเฟ้อที่เริ่มเร่งตัวสูงขึ้น
    จึงส่งผลกระทบต่อผลการดำเนินงานอย่างหลีกเลี่ยงไม่ได้

3.  เพื่อตอบสนองความต้องการของผู้บริโภคในทุกโอกาส
    บริษัทยังคงเน้นการพัฒนาผลิตภัณฑ์ที่มีนวัตกรรมและคุณภาพออกสู่ตลาดอย่างสม่ำเสมอและเพิ่มการบริการให้มีความหลากหลายมากขึ้น
    จนสามารถสร้างความเชื่อมั่นและความพึงพอใจสูงสุดให้กับผู้บริโภค

4.  การจัดให้มีการอบรม/สัมมนาบุคลากรทุกระดับอย่างต่อเนื่องทั้งภายในและภายนอกองค์กร
    ตลอดจนส่งเสริมให้มีการสร้างเครือข่ายแลกเปลี่ยนและถ่ายทอดความรู้ในรูปแบบต่างๆ
    เพื่อเป็นการช่วยเพิ่มพูนองค์ความรู้และเติมเต็มประสบการณ์ในการทำงาน
    อีกทั้งยังเป็นการสร้างความสามัคคีในทีมงาน
    ซึ่งจะเอื้อประโยชน์ต่อการปฏิบัติงานให้บรรลุเป้าหมาย

5.  อัตราเงินเฟ้อในช่วงครึ่งปีแรกที่อยู่ในระดับต่ำ และได้เร่งตัวสูงขึ้นในปลายไตรมาส 3
    ตามราคาน้ำมันสำเร็จรูปที่ปรับตัวเพิ่มสูงขึ้นอย่างต่อเนื่อง
    ยิ่งซ้ำเติมความเชื่อมั่นต่อประชาชนโดยทั่วไปและส่งผลต่อค่าครองชีพที่พุ่งสูงขึ้นอย่างรวดเร็วโดยมีกำลังซื้อที่ถดถอยลดต่ำลงค่อนข้างมาก
    ส่วนค่าเงินบาทที่มีค่าแข็งขึ้นเมื่อเปรียบเทียบกับเงินสกุลดอลลาร์สหรัฐ
    แต่ก็ยังคงมีเสถียรภาพอยู่พอสมควร
    จึงยังไม่ส่งผลกระทบอย่างมีนัยสำคัญต่อต้นทุนวัตถุดิบและสินค้าสำเร็จรูปที่นำเข้าจากต่างประเทศ

2.  ผลการดำเนินงานที่ผ่านของแต่ละสายผลิตภัณฑ์

    1.  รายได้จากการขายหรือบริการ

  ในปี 2550 บริษัทมีรายได้จากการขายรวม 1,082.75 ล้านบาท ลดลงจากปีก่อน 8.12%
  โดยมาจาก 2 สายผลิตภัณฑ์หลัก ซึ่งมียอดขายตามลำดับ ดังนี้

1.  ผลิตภัณฑ์เครื่องสำอางและอุปกรณ์เสริมสวย

  มียอดขาย 944.12 ล้านบาท คิดเป็นสัดส่วนเท่ากับ 87.20% ของยอดขายรวมทั้งบริษัท
  เปรียบเทียบกับปีก่อนมีอัตราส่วนลดลง 8.96%
  ซึ่งเป็นการลดลงจากการชะลอการใช้จ่ายของผู้บริโภคตามสภาวะเศรษฐกิจที่ถดถอย
  แต่บริษัทยังคงสามารถรักษาฐานลูกค้าเก่าไว้ได้อย่างเหนียวแน่น
  และหากความเชื่อมั่นในประเทศฟื้นตัวเมื่อไรก็จะสามารถสร้างยอดขายในระดับที่สูงขึ้นต่อไป

2.  ผลิตภัณฑ์เสื้อผ้า

  มียอดขาย 138.63 ล้านบาท คิดเป็นสัดส่วนเท่ากับ 12.80% ของยอดขายรวมทั้งบริษัท
  เปรียบเทียบกับปีก่อนมีอัตราลดลงเล็กน้อยเพียง 1.96%
  ซึ่งถือว่าน้อยมากในสภาพเศรษฐกิจที่ชะลอตัวและขาดความแน่นอน
  เนื่องจากถือว่าเป็นสินค้ากึ่งฟุ่มเฟือย
  ผู้บริโภคต้องตัดลดค่าใช้จ่ายในการแต่งตัวลงก่อนเป็นอันดับต้นๆ
  โดยบริโภคเท่าที่จำเป็นและตามสมควร

2.  รายได้อื่น

  รายได้ซึ่งไม่ได้เกิดจากการดำเนินงานตามปกติมี 12.64 ล้านบาท เพิ่มขึ้นจากปีก่อน 0.31
  ล้านบาท หรือเพิ่มขึ้น 2.50% โดยรายได้ที่มีจำนวนสูง 3 อันดับแรกประกอบด้วย
  รายได้จากเงินชดเชยค่าใช้จ่าย เงินปันผลรับ และค่าเช่ารับ

3.  ต้นทุนขายและค่าใช้จ่าย

  ในปี 2550 ที่ผ่านมา มีต้นทุนสินค้าขาย 533.63 ล้านบาท คิดเป็นสัดส่วน 49.28%
  ของยอดขายสุทธิซึ่งใกล้เคียงกับปีก่อน บริษัทได้ควบคุมการใช้จ่ายในทุกๆ ด้าน
  โดยเฉพาะการเน้นแต่กิจกรรมทางด้านการตลาดที่คุ้มค่า
  ส่งผลให้มีค่าใช้จ่ายในการขายและบริหารทั้งสิ้น 493.87 ล้านบาท ลดลงจากปีก่อน 2.93%

  ในปีที่ผ่านมา บริษัทมีดอกเบี้ยจ่ายเพียงเล็กน้อย เนื่องจากมีสภาพคล่องอยู่ในระดับที่ดีมาก
  สามารถบริหารจัดการกระแสเงินสดเข้าออกได้อย่างมีประสิทธิภาพ
  โดยดอกเบี้ยที่เกิดขึ้นเป็นเพียงเงินกู้ยืมระยะสั้นในบางช่วงเวลาเท่านั้น

4.  กำไร

  เมื่อนำรายได้จากการขายหักลบกับต้นทุนสินค้าขาย ค่าใช้จ่ายในการขายและบริหารแล้ว
  บริษัทมีกำไรจากการดำเนินงาน 55.26 ล้านบาท ลดลงจากปีก่อน 33.15 ล้านบาท คิดเป็น
  37.50% จากเหตุผลที่กล่าวมาข้างต้น แต่เมื่อรวมรายได้อื่นๆ ซึ่งมีจำนวนเพิ่มขึ้น
  หักด้วยดอกเบี้ยจ่ายที่มีเพียงเล็กน้อยแล้ว จึงมีกำไรก่อนภาษีเงินได้นิติบุคคลเท่ากับ 67.88
  ล้านบาท ลดลงจากปีก่อน 32.42 ล้านบาท คิดเป็น 32.32%
  และเมื่อหักภาษีเงินได้นิติบุคคลแล้วคงเหลือกำไรสุทธิ 46.42 ล้านบาท

  หากเปรียบเทียบกับงบกระแสเงินสด
  อัตราส่วนของเงินสดสุทธิจากการดำเนินงานต่อกำไรสุทธิสูงถึง 2.16 เท่า
  เพิ่มสูงขึ้นมากจากปีก่อนซึ่งอยู่ในระดับเพียงแค่ 0.72 เท่า

5.  อัตราผลตอบแทนต่อผู้ถือหุ้น

  บริษัทจ่ายเงินปันผลสำหรับปี 2549 เป็นจำนวนเงิน 33.00 ล้านบาท เปรียบเทียบสัดส่วนเท่ากับ
  43.38% ของกำไรสุทธิในปี 2549 ซึ่งสอดคล้องกับนโยบายการจ่ายเงินปันผลของบริษัท

3.  ผลการดำเนินงานเปรียบเทียบกับประมาณการ

ในปีที่ผ่านมา
บริษัทไม่ได้แสดงประมาณการผลการดำเนินงานไว้ในแบบแสดงรายการข้อมูลการเสนอขายหลักทรัพย์

3.  ฐานะการเงิน

    1.  สินทรัพย์

        1.  ส่วนประกอบของสินทรัพย์

  สินทรัพย์รวม ณ วันที่ 31 ธันวาคม 2550 มีมูลค่า 615.89 ล้านบาท ลดลงจากปีก่อน 25.89
  ล้านบาท หรือ 4.03% โดยมีสินทรัพย์หมุนเวียนลดลง 8.40 ล้านบาท
  และมีสินทรัพย์ไม่หมุนเวียนลดลง 17.48 ล้านบาท

  สินทรัพย์หมุนเวียนมีเงินสดและรายการเทียบเท่าเงินสดเพิ่มขึ้นถึง 73.52 ล้านบาท
  จากการบริหารสภาพคล่องที่ดี ลูกหนี้การค้าสุทธิลดลง 53.45 ล้านบาท และสินค้าคงคลังลดลง
  16.44 ล้านบาท สอดคล้องกับการปรับลดของยอดขาย ส่วนสินทรัพย์หมุนเวียนอื่นลดลง 12.03
  ล้านบาท เนื่องมาจากปีก่อนมีรายการลูกหนี้จากการขายสิทธิการเช่างวดสุดท้าย

  สินทรัพย์ไม่หมุนเวียนมีเงินลงทุนในกิจการที่เกี่ยวข้องกันลดลง 1.49 ล้านบาท
  จากการตั้งค่าเผื่อการลดมูลค่าของเงินลงทุน ส่วนเงินลงทุนระยะยาวอื่นลดลง 4.62 ล้านบาท
  จากการเปลี่ยนแปลงมูลค่าของเงินลงทุนตามหลักมูลค่ายุติธรรม ที่ดินอาคารอุปกรณ์สุทธิลดลง
  5.44 ล้านบาท สินทรัพย์ไม่มีตัวตนสุทธิลดลง 3.95 ล้านบาท
  โดยลดลงจากการตัดจ่ายตามอายุการใช้งาน สิทธิการเช่าลดลง 2.26 ล้านบาท
  และมีสินทรัพย์ไม่หมุนเวียนอื่นเพิ่มขึ้นเพียงเล็กน้อย

2.  คุณภาพของสินทรัพย์

    1.  สินทรัพย์

  บริษัทได้ตั้งค่าเผื่อการด้อยค่าของสินทรัพย์เต็มจำนวน
  สำหรับเงินลงทุนในบริษัทที่มีผลประกอบการขาดทุนสะสม

2.  ลูกหนี้

ลูกหนี้การค้าที่มีอายุเกิน 3 เดือน และเช็คคืนรวมกันทั้งสิ้นจำนวนเงิน 24.31 ล้านบาท มีสัดส่วน
13.35% ของลูกหนี้การค้าทั้งหมด เปรียบเทียบกับปีก่อนเพิ่มขึ้น 11.21%
ส่วนใหญ่มาจากลูกหนี้เช็คคืนเนื่องจากสภาพเศรษฐกิจชะลอตัวการค้าฝืดเคือง
บริษัทได้ตั้งค่าเผื่อหนี้สงสัยจะสูญโดยใช้เกณฑ์เดียวกันกับปีก่อนเป็นจำนวนเงิน 17.76 ล้านบาท

2.  สภาพคล่อง

    1.  กระแสเงินสด

  ในปี 2550 มีเงินสดสุทธิจากกิจกรรมดำเนินงาน 100.16 ล้านบาท ซึ่งเพิ่มสูงมากขึ้นถึง 45.26
  ล้านบาท เนื่องมาจากการลดลงของลูกหนี้การค้าและสินค้าคงเหลือ
  เงินสดสุทธิได้มาจากกิจกรรมลงทุนมีทั้งสิ้น 6.36 ล้านบาท
  ส่วนใหญ่มาจากเงินสดรับจากการขายสิทธิการเช่างวดสุดท้าย
  ส่วนเงินสดสุทธิใช้ไปในกิจกรรมจัดหาเงินมีทั้งสิ้น 33.00 ล้านบาท
  ซึ่งเป็นการจ่ายเงินปันผลให้ผู้ถือหุ้น เมื่อรวมกับเงินสดต้นปีแล้วมีเงินสดคงเหลือ ณ สิ้นปี 79.72
  ล้าน

2.  อัตราส่วนสภาพคล่องที่สำคัญ

  ณ สิ้นปี 2550 อัตราส่วนสภาพคล่องเท่ากับ 2.79 เท่า เพิ่มขึ้นจากปีก่อน 0.47
  เท่าและอัตราส่วนสภาพคล่องหมุนเร็วเท่ากับ 1.68 เท่า เพิ่มขึ้นจากปีก่อน 0.42 เท่า
  สะท้อนให้เห็นถึงความเพียงพอของเงินทุนหมุนเวียนและสภาพคล่องที่อยู่ในระดับสูง
  หากมองในภาพรวม Cash Cycle จะเฉลี่ยอยู่ที่ 118 วัน ซึ่งมีค่าสูงกว่าปีก่อน 18 วัน
  โดยไม่มีผลต่อสภาพคล่องแต่อย่างใด

3.  ระยะเวลาครบกำหนดของหนี้ระยะสั้นที่มีผลต่อสภาพคล่อง

เนื่องจากสินทรัพย์หมุนเวียนมีมูลค่า 435.16 ล้านบาท สูงกว่าหนี้สินหมุนเวียนเป็นจำนวนเงินมากถึง
279.38 ล้านบาท
และบริษัทไม่มีหนี้สินเงินกู้ยืมคงค้างอยู่เลยเป็นเครื่องบ่งชี้ให้เห็นถึงความเพียงพอของสภาพคล่องและความสามารถในการชำระหนี้ได้อย่างชัดเจน

3.  รายจ่ายลงทุน

บริษัทได้เล็งเห็นความสำคัญในการขยายฐานทางธุรกิจเพื่อจะเพิ่มยอดขายให้มีการเติบโตอย่างมั่นคงต่อไปในอนาคต
จึงมีแนวคิดที่จะดำเนินธุรกิจขายตรงเพื่อรองรับกับความต้องการของผู้บริโภคที่ยังมีช่องว่างทางการตลาดและยังสามารถขยายฐานลูกค้าได้เพิ่มขึ้น
โดยบริษัทจะศึกษาความเป็นไปได้ในทุกด้านเพื่อลดความเสี่ยงทางธุรกิจ
และพิจารณาการลงทุนอย่างระมัดระวังเพื่อจะสร้างผลตอบแทนที่ดีต่อไปในอนาคต

4.  แหล่งที่มาของเงินทุน

    1.  ความเหมาะสมของโครงสร้างเงินทุน

  บริษัทมีอัตราส่วนหนี้สินต่อส่วนของผู้ถือหุ้น (Debt to Equity) เท่ากับ 0.37 เท่า
  ซึ่งยังคงอยู่ในทิศทางที่ปรับลดลงอย่างต่อเนื่อง และมีอัตราส่วนความสามารถชำระดอกเบี้ย
  (Interest Coverage) สูงมากถึง 3,883.04 เท่า ซึ่งอยู่ในระดับที่สูงมาก
  ตัวชี้วัดเหล่านี้แสดงให้เห็นถึงโครงสร้างทางการเงินที่ดีและมีฐานะทางการเงินที่แข็งแกร่ง
  หากโอกาสทางธุรกิจเอื้ออำนวยและมีผลตอบแทนทางเศรษฐกิจที่คุ้มค่า
  บริษัทก็จะมีความสามารถในการขยายการลงทุนโดยใช้เงินกู้ยืมจากสถาบันทางการเงินได้อย่างแน่นอน

2.  ส่วนของผู้ถือหุ้น

  สิ้นปี 2550 ส่วนของผู้ถือหุ้นมีมูลค่า 450.93 ล้านบาท เพิ่มขึ้นจากปีก่อน 8.91
  ล้านบาทหรือเท่ากับ 2.02% โดยเป็นการเพิ่มขึ้นจากกำไรสุทธิประจำปี 46.42
  ล้านบาทแต่มีผลขาดทุนที่ยังไม่เกิดขึ้นจากการเปลี่ยนแปลงมูลค่าเงินลงทุนตามหลักมูลค่ายุติธรรม
  4.51 ล้านบาท และหักลดการจ่ายเงินปันผลสำหรับปี 2549 จำนวนเงิน 33.00 ล้านบาท

3.  หนี้สิน

สิ้นปี 2550 บริษัทไม่มีเงินกู้ยืมจากสถาบันการเงินคงค้าง
แต่ในระหว่างปีมีการใช้เงินเบิกเกินบัญชีและเงินกู้ยืมระยะสั้นเพียงเล็กน้อยในการปรับดุลยภาพของกระแสเงินสดช่วงสั้นๆ
ซึ่งเป็นหนี้ในสกุลเงินบาททั้งหมด จึงไม่มีความเสี่ยงจากความผันผวนของอัตราแลกเปลี่ยน
และจากอัตราส่วนความสามารถชำระดอกเบี้ยซึ่งมีค่าสูงมากถึง 3,883.04 เท่า
ย่อมสะท้อนได้เป็นอย่างดีว่าจะไม่มีปัญหาในการชำระดอกเบี้ยอย่างแน่นอนหากต้องใช้เงินกู้ยืมบ้างในบางโอกาส
ส่วนหนี้สินที่มีอยู่ส่วนใหญ่เป็นเจ้าหนี้การค้าซึ่งบริษัทได้ชำระตรงตามกำหนดเวลาเสมอ

4.  ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

ปัจจัยเสี่ยงที่มีผลกระทบต่อการขยายตัวทางเศรษฐกิจของประเทศไทยในปี 2551
จากการติดตามการพยากรณ์มีหลายองค์ประกอบด้วยกัน
ภาคการส่งออกมีแนวโน้มชะลอตัวลงอย่างชัดเจนตามการชะลอตัวของเศรษฐกิจโลก
โดยเฉพาะเศรษฐกิจสหรัฐอเมริกาที่อาจถึงขั้นเข้าสู่ภาวะถดถอยจากปัญหาสินเชื่อเพื่อที่อยู่อาศัยสำหรับผู้กู้ที่มีความน่าเชื่อถือต่ำ
(Subprime)
รวมถึงปัญหาค่าเงินบาทที่แข็งกว่าสกุลเงินของประเทศคู่แข่งรายสำคัญในการส่งออกไปยังประเทศที่ซื้อขายด้วยสกุลเงินดอลล่าร์สหรัฐอเมริกา
ดังนั้นการฟื้นตัวของเศรษฐกิจไทยจึงจำเป็นที่จะต้องพึ่งพาปัจจัยภายในประเทศเป็นหลักโดยเฉพาะการกระตุ้นอุปสงค์ภายในประเทศ
นับเป็นหน้าที่ของรัฐบาลชุดใหม่ที่ได้รับการเลือกตั้งเมื่อปลายปีที่ผ่านมาที่จะฟื้นฟูความเชื่อมั่นของนักลงทุนทั้งในประเทศและต่างประเทศผ่านไปยังนโยบายและมาตรการต่างๆ

การเร่งการลงทุนภาครัฐโดยเฉพาะการลงทุนขนาดใหญ่จะเป็นปัจจัยสำคัญที่ช่วยผลักดันให้การลงทุนภาคเอกชนปรับตัวดีขึ้น
รวมไปถึงการเร่งเบิกจ่ายงบประมาณเพื่อกระตุ้นการใช้จ่ายภายในประเทศ
การปรับขึ้นเงินเดือนของภาครัฐ
และการปรับขึ้นเงินเดือนค่าจ้างขั้นต่ำจะช่วยส่งเสริมให้การบริโภคภาคเอกชนปรับตัวดีขึ้น
แต่ยังมีปัจจัยลบที่สร้างความกังวลกับภาคประชาชนทั้งอัตราเงินเฟ้อที่เพิ่มสูงขึ้นเนื่องจากราคาน้ำมันดิบและราคาสินค้าโภคภัณฑ์ในตลาดโลกมีแนวโน้มปรับตัวสูงขึ้นอย่างต่อเนื่อง
หรือแม้กระทั่งหนี้ภาคครัวเรือนที่ยังคงอยู่ในระดับที่สูงซึ่งจะส่งผลต่อการใช้จ่ายภายในประเทศอย่างหลีกเลี่ยงไม่ได้
นอกเหนือจากนี้หลายฝ่ายยังมีความกังวลถึงความไม่แน่นอนทางการเมืองที่อาจก่อเกิดความแตกแยกทางความคิดซึ่งจะส่งผลต่อความเชื่อมั่นของนักลงทุนอีกด้วย

อย่างไรก็ดี
บริษัทได้เตรียมความพร้อมในการรองรับทุกสถานการณ์ที่อาจเกิดขึ้นทั้งในเชิงรุกและเชิงรับ
โดยคำนึงถึงปัจจัยความเสี่ยงของการประกอบธุรกิจในทุกๆ ด้าน บริหารองค์กรด้วยความระมัดระวัง
พินิจพิเคราะห์ปัญหาต่างๆ อย่างละเอียดรอบคอบด้วยความมีเหตุมีผล
มุ่งมั่นพัฒนานำเสนอสินค้าและบริการให้ตรงกับความต้องการของผู้บริโภคเพื่อสร้างความพึงพอใจสูงสุด
โดยเน้นการติดตามผลและใช้ประโยชน์จากระบบสารสนเทศที่ได้มีการพัฒนาให้สามารถนำข้อมูลมาใช้ในการตัดสินใจและแก้ไขปัญหาได้อย่างทันเหตุการณ์
ทุ่มเทพัฒนาบุคลากรทุกระดับเพื่อเพิ่มขีดความสามารถในการแข่งขัน
ตลอดจนสร้างความตื่นตัวอยู่ตลอดเวลาเพื่อเตรียมพร้อมที่จะรับมือกับสภาพแวดล้อมที่มีความซับซ้อนและกระแสการเปลี่ยนแปลงรอบด้าน
ทั้งนี้เพื่อรักษาผลประโยชน์สูงสุดของบริษัทและผู้มีส่วนได้เสียทั้งหมด

ค่าตอบแทนของผู้สอบบัญชี

  3.1 ค่าตอบแทนจากการสอบบัญชี (Audit fee)

ในปี 2550 บริษัทได้จ่ายค่าตอบแทนการสอบบัญชีให้กับดร.วิรัช อภิเมธีธำรง แห่งสำนักงาน
ดร.วิรัช แอนด์ แอสโซซิเอทส์ เป็นจำนวนเงินรวม 535,000.00 บาท

0.  ค่าบริการอื่น – ไม่มี